Hviezdoveda alebo Životopis Krutohlava gemerského rodáka Gustáva M. Reussa sa označuje za prvé slovenské sci-fi, hoci označeniu vedecko-fantastický román sa vydavatelia a aj odborná verejnosť vyhýbajú. Hviezdoveda totiž trpí istým literárnym neduhom, a síce absenciou príbehu ako časového súboru jednaní iniciovaných jednou alebo viacerými postavami.

Napriek tomu, že je o tomto diele rozumnejšie referovať ako o vedecko-fantastickom traktáte, nemožno mu nedopriať zaslúženú čitateľskú pozornosť. Reuss prostredníctvom Krutohlava akoby písal 21. storočiu; o dôvodoch cesty na Mesiac píše: „Tu ja (na Mesiaci) nájdem zlaté časy, nevinnosť mravov, tu prídem na zdravý rozum, ktorý sa na Zemi už celkom stratil a vyhynul... budem žiť večný život v láske, v svornosti, v pokoji bez toho, aby som niekomu ublížil, alebo aby niekto mne ublížiť chcel.“ Zdá sa, že ľudia pre 160 rokmi zakúšali podobné starosti ako tí dnešní.

Samotný dej je prostý a lineárny. Krutohlav, rodom z Mníšan sa rozhodne opustiť Zem pre vyššie uvedené dôvody a ako nový domov si zvolí samotný Mesiac, na ktorý sa podujme letieť ozrutným balónom. Vyvstávajú pred ním rôzne technické problémy, no Reuss o nich iba referuje a Krutohlav následne rieši  ťažkosti bez dramatickej príbehotvornej invencie. Tak sa pred nami odvíjajú úvahy a pojednania o tom, ako letieť a zároveň mať na pamäti to, že balón potrebuje zdroj pohonu (pušný prach), zásoby jedla, vody a vzduchu. Už skutočnosť, že Reuss si uvedomuje tieto problémy stojí za pozornosť. Krutohlav dokonca vyvracia mýty o plochej Zemi, uvažuje o počasí, faune a flóre na Mesiaci, ba aj o človeku z hľadiska biologického, náboženského, spoločenského a etického obývajúceho svety odlišné od Zeme. Pomedzi jednotlivé, filozofujúce Krutohlavove zahĺbenia sa zrazu cestovateľove potraviny skazia, vzduchu ubudne a on si uvedomí, že akosi nedokáže svoj balón odpútať od zemskej gravitácie. Hoci Krutohlav (a Reuss) vie, že Mesiac je pustatina bez života, jeho povaha mu nedovolí upustiť od plánu a letí ďalej. Balón však stroskotáva a Krutohlav zostáva nezvestný. Krutohlav sa objavuje v ďalších častiach knihy, znova si zostrojuje balón, dokonca šarkana a vydáva sa na púť vesmírom. Pojednáva o planétach, či kométach , tu označovaných ako vlasatice. Mení sa aj literárna forma, stáva sa živšou, postáv je viac, no hoci spolu neustále komunikujú, ich diskusie pripomínajú Platónove dialógy, kde sa načrtne chybná úvaha a tá sa potom vyvracia vedeckými poznatkami. Deje sa toho pomerne málo a akoby okrajovo. Príbeh sa mení na akúsi cestopisnú prednášku.

Tvrdenie, že Hviezdoveda je len literárna kuriozita by ale bolo chybou. Práve vďaka postave Krutohlava, ktorému Reuss doprial osobnostné črty a motivácie sa Hviezdoveda číta s úsmevom nad historickou astrofyzikou a stáva sa nespornou literárnou zábavou, pretože jeho charakter sa vysporadúva so všetkými okolnosťami živo, hodnoverne a v pozadí vďaka tomu nevidíme umelú ruku autora, ale emócie postavy. Krutohlav je jednoducho zaujímavý človek.

Netreba sa nazdávať, že Reussov úmysel bol napísať plnohodnotný román. Nie. Reuss, sám vedec, mal snahu načrtnúť svojim čitateľom súčasné vedecké poznatky, v ktorých sa už mihala vízia budúcnosti. Možnosti človeka boli už pre Reussa nekonečné. Hviezdoveda je oslava vedeckého umu a možno trochu úsmevné, no prekvapivo aktuálne čítanie, v ktorom aj dnešný človek nájde potešenie. Koniec koncov, bola to prvá kniha, kde sa letelo na Mesiac.